《劝农道场山》
宋代·王炎

练日遵诏条，行春劝耕事。
拥旆有传呼，据鞍小驰鹜。
儿童竞聚观，父老欢来诣。
松径度坡陀，莲宫得清閟。
必行非遨游，所职在抚字。
示之浅易语，论以丁宁意。
扶杖既言归，解衣聊少憇。
山中无俗情，物外有幽趣。
僧閒众所羡，农困吾甚愧。
不敢饱登临，肩舆一山去。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。